钦定古今图书集成/明伦汇编/官常典/第516卷 > 完颜希尹
## 钦定古今图书集成/明伦汇编/官常典/第516卷 > 完颜希尹

按《金史》本传：“希尹本名谷神，欢都之子也。自太祖举
兵，常在行阵，或从太祖，或从撒改，或与诸将征伐，比
有功。金人初无文字，国势日强，与邻国交好，乃用契
丹字，太祖命希尹撰本国字，备制度，希尹乃依仿汉
人楷字，因契丹字制度合本国语，制女直字。天辅三
年八月，字书成，太祖大悦，命颁行之，赐希尹马一匹”、
衣一袭。其后熙宗亦制女直字，与希尹所制字俱行，
用希尹所撰，谓之“女直大字”；熙宗所撰，谓之“小字。”辽
人迪六和尚雅里斯弃中京走，希尹与迪古乃、娄室
余睹袭之。迪六等问希尹兵，复走，遂降其旁近人民
而还。奚人落虎来降，希尹使落虎招其父西节度使
讹里剌，讹里剌以本部降。宗翰驻军北安，使希尹经
略近地，获辽护卫耶律习泥烈，知辽主猎于鸳鸯泺，
宗翰遂请进兵。宗翰将会都统杲于奚王岭，辽兵屯
古北口，使婆卢火将兵二百击之，浑黜亦将二百人
为后援。浑黜闻辽兵众，请益兵，宗翰欲亲往，希尹、娄
室曰：“此小寇，请以千兵为公破之。”浑黜至古北口，遇
辽游兵，逐之入谷中。辽步骑万馀迫战，死者数人。浑
黜据关口，希尹等至，大破辽兵，斩馘甚众，尽获甲胄
辎重，复败其伏兵，杀千馀人，获马百馀匹，遂与宗翰
至奚王岭，期会于羊城泺。宗翰袭辽帝于五院司，希
尹为前驱，所将才八骑，与辽主战，一日三败之。明日，
希尹得降人麻哲，言“辽主在漠，委辎重将奔西京，几
及辽”主于白水泺南，辽主以轻骑遁去，尽获其内库
宝物，遂至西京，西京降，使蒲察守之。希尹至乙室部，
不及辽主而还。及宗翰入朝，希尹权西南、西北两路
都统。是时，夏人已受盟，辽主已获耶律大石自立，而
夏国与娄室书，责诸帅弃盟，军入其境，多掠取者。希
尹上其书，且奏曰：“闻夏使人约大石取山西诸郡，以
臣观之，夏盟不可信也。”上曰：“夏事酌宜行之，军入其
境，不知信与否也。大石合谋，不可不察，其严备之。”及
大举伐宋，希尹为元帅右监军，再伐宋，执二主以归。
师还，赐希尹铁券，除当赦不原之罪，馀释不问。宗翰
伐康王，希尹追之于扬州，康王遁去。后与宗翰俱朝
京师，请立熙宗为储嗣，太宗遂以熙宗为谙班勃极
烈。熙宗即位，希尹为尚书左丞相，兼侍中，加开府仪
同三司。希尹为相，有大政皆身先执咎。天眷元年，乞
致仕，不许，罢为兴中尹。二年，复为左丞相兼侍中，俄
封陈王。与宗干共诛宗磐、宗隽。三年，赐希尹诏曰：“师
臣密奏，奸状已萌，心在无君，言宣不道。逮燕居而窃
议，谓神器以何归”，稔于听闻，遂致章败，遂赐死，并杀
右丞萧庆并希尹子同修国史把答、符宝郎漫带。是
时，熙宗未有皇子，故嫉希尹者，以此言谮之。皇统三
年，上知希尹实无他心，而死非其罪。赠希尹仪同三
司、邢国公，改葬之。萧庆银青光禄大夫。天德三年，追
封豫王。正隆二年，例降金源郡王。大定十五年，谥“贞
宪。”孙守道、守贞、守能、守道自有传。